รายงานพิเศษ การพัฒนาพืชเศรษฐกิจสร้างโอกาสสินค้าเกษตรไทย
รายงานพิเศษ การพัฒนาพืชเศรษฐกิจสร้างโอกาสสินค้าเกษตรไทย พื้นที่ปลูกปาล์ม แนวโน้มการส่งเสริมใช้ประโยชน์
 
รัฐบาลได้เข้มงวดกวดขัน เอาจริงเอาจัง กับการควบคุมปริมาณผลผลิตภาคเกษตรที่มากกว่าความต้องการทำให้ส่งผลต่อราคาตกต่ำลง หรือผลผลิตล้นตลาดจนฉุดราคาสินค้าเกษตร และปาล์มก็คือหนึ่งในนั้น นำมาสู่มาตรการปรับสมดุลน้ำมันปาล์มในประเทศ เร่งผลักดันการส่งออกน้ำมันปาล์มดิบ 300,000 ตัน ให้ได้ภายในสิ้นเดือนตุลาคม 
 
แหล่งผลิตปาล์มสำคัญ ใน 4 จังหวัดภาคใต้ ไม่ว่าจะเป็นสุราษฎร์ธานี กระบี่ ชุมพร และนครศรีธรรมราช รวมมีเนื้อที่ปลูกมากถึงร้อยละ 70 ของประเทศ เนื่องด้วยปาล์มนับเป็นพืชเศรษฐกิจอันดับต้นๆ ของประเทศ ซึ่งจำเป็นต้องควบคุมให้ปริมาณผลผลิตกับความต้องการใช้นั้นสอดคล้องต้องกัน และนั่นก็เป็นปัญหาหลักของปาล์มเลยก็ว่าได้ เพราะไม่ใช่แค่ตัวเลขปริมาณผลผลิตที่ออกมา แต่กลับกลายเป็นว่าคุณภาพที่นับจากเปอร์เซ็นต์น้ำมันในผลปาล์มคือสิ่งจูงใจการนำไปใช้ประโยชน์ด้วย

นายวิณะโรจน์ ทรัพย์ส่งสุข เลขาธิการสำนักงานเศรษฐกิจการเกษตร หรือ สศก. กระทรวงเกษตรและสหกรณ์ เผยว่าเนื่องจากสภาวะอากาศเอื้ออำนวย ทำให้ผลผลิตปาล์มน้ำมันในปี 2560-2561 มีมากขึ้นและออกสู่ตลาดเพิ่มขึ้นตั้งแต่ช่วงไตรมาสที่ 4 ช่วงตุลาคม-ธันวาคมของปี 2560 ในขณะที่ความต้องการใช้ยังคงทรงตัว ส่งผลให้สต็อกน้ำมันปาล์มดิบเพิ่มขึ้นอย่างต่อเนื่อง แน่นอนว่าเมื่อมีสต็อกน้ำมันปาล์มดิบคงเหลือสูงกว่าระดับสต็อกที่เหมาะสม จึงส่งผลให้ราคาผลปาล์มน้ำมันที่เกษตรกรขายได้มีแนวโน้มลดลงอย่างต่อเนื่องถึงไตรมาสที่ 2 คือราวเมษายนถึงเดือนมิถุนายนที่ผ่านมา
 
ปริมาณผลผลิตปาล์มน้ำมันปี 2561 ที่มากขึ้นไปอีกจากปี 2560 เนื่องจากเนื้อที่ให้ผลที่เพิ่มขึ้นในทุกภาคจากต้นปาล์มน้ำมันที่ปลูกใหม่เมื่อปี 2558 ที่เริ่มให้ผลได้ในปีนี้ ประกอบกับปริมาณฝนในช่วง 1-2 ปี ที่ผ่านมาค่อนข้างมากส่งผลต่อจำนวนทะลายเพิ่มขึ้น ภาครัฐซึ่งไม่ได้นิ่งนอนใจ โดยคณะกรรมการนโยบายปาล์มน้ำมันแห่งชาติ (กนป.) มีมติเห็นชอบมาตรการปรับสมดุลน้ำมันปาล์มในประเทศโดยเร่งผลักดันการส่งออกน้ำมันปาล์มดิบจำนวน 300,000 ตัน ภายในระยะเวลา 5 เดือนจนถึง 31 ตุลาคม 2561 เพื่อลดสต็อกน้ำมันปาล์มให้เข้าสู่ระดับปกติ ช่วยรักษาเสถียรภาพราคาปาล์มน้ำมันและน้ำมันปาล์มตามที่คณะอนุกรรมการเพื่อบริหารจัดการปาล์มน้ำมันและน้ำมันปาล์มด้านการตลาดเสนอ
 
ขณะเดียวกันได้ให้ความสำคัญกับการเน้นให้โรงงานสกัดน้ำมันปาล์มมีประสิทธิภาพเพิ่มขึ้น โดยมอบหมายให้กระทรวงอุตสาหกรรมเร่งรัดออกประกาศกระทรวงอุตสาหกรรม เรื่องกำหนดวัตถุดิบและคุณภาพผลิตภัณฑ์ของโรงงานสกัดน้ำมันปาล์มโดยเร็ว และอาจพิจารณาจัดทำแผนงานในการปรับข้อกำหนดคุณภาพการสกัดน้ำมันปาล์มของโรงงานฯ ให้มีเปอร์เซ็นต์น้ำมันสูงขึ้นเป็นลำดับตามระยะเวลาที่กำหนด เช่นเดียวกันกับผู้ผลิตปาล์มต้นทางอย่างเกษตรกรที่ต้องใส่ใจในเปอร์เซ็นน้ำมันของปาล์มให้ได้คุณภาพตามเกณฑ์ เพื่อรายได้ของตนเองด้วย

ดูเหมือนว่าปัญหาที่พบเกี่ยวเนื่องกับผู้มีส่วนเกี่ยวข้องเป็นวัฏจักร แน่นอนว่ามิใช่ปัญหาที่รัฐต้องแก้ไขฝ่ายเดียว แต่ทุกส่วนที่เกี่ยวข้องต้องแก้ปัญหาร่วมกัน จึงจะสำเร็จลุล่วงไปได้ดี